ยุติธรรมของบไทยเข้มแข็ง200ล.จ้างงานผู้พ้นโทษ
อธิบดีกรมคุมประพฤติ เผยยุติธรรมของบไทยเข้มแข็ง200ล.จ้างงานผู้พ้นโทษคืนสังคม
18 ก.พ. 2553

อธิบดีกรมคุมประพฤติ เผยยุติธรรมของบไทยเข้มแข็ง200ล.จ้างงานผู้พ้นโทษคืนสังคม 
นายชาญเชาวน์ ไชยานุกิจ อธิบดีกรมคุมประพฤติ เปิดเผยว่า นายพีระพันธุ์ สาลีรัฐวิภาค รัฐมนตรีว่าการกระทรวงยุติธรรม ได้ขออนุมัติใช้งบประมาณไทยเข้มแข็ง 200 ล้านบาท ดำเนินโครงการ “จ้างงานคืนคนดีสู่สังคม” เพื่อให้หน่วยงานในสังกัดกระทรวงยุติธรรมจ้างงานผู้พ้นโทษ เปิดโอกาสให้ผู้ที่เคยกระทำความผิดได้ฟื้นฟูตัวเอง ซึ่งการกลับมาอยู่ในสังคมปกติ และได้รับการยอมรับจากสังคม จะช่วยลดพฤติกรรมการกระทำความผิดซ้ำให้ลดลงได้
นายชาญเชาวน์กล่าวอีกว่า โครงการจ้างงานคืนคนดีสู่สังคม จะเน้นให้หน่วยงานในสังกัดกระทรวงยุติธรรมเป็นผู้จ้าง โดยพิจารณาจากคุณวุฒิ และความชำนาญงาน กลุ่มที่มีความรู้น้อย จะมอบหมายให้ทำงานธุรการในสำนักงานงานทำความสะอาด หรืองานรักษาความปลอดภัย ส่วนกลุ่มผู้ผ่านการคุมประพฤติ และกลุ่มผู้พ้นโทษที่มีโอกาสได้ศึกษาต่อในเรือนจำจนได้ปริญญาตรี กรมราชทัณฑ์ได้แสดงความจำนงต้องการจ้างอดีตผู้พ้นโทษให้มาทำงาน นอกจากนี้ จะจัดส่งคนกลุ่มนี้ ไปทำงานในสำนักงานยุติธรรมจังหวัดต่างๆ ให้ทำงานเกี่ยวกับการรับเรื่องร้องทุกข์ หรือเป็นวิทยากรให้ความรู้ทางกฎหมายแก่ชุมชน สำหรับเงินเดือนจะพิจารณาให้ตามวุฒิการศึกษา